Fennovoiman ydinvoimalan hinnaksi on arvioitu kuusi miljardia ja teho tiedetään 1200 MW:ksi. Tiedän jotain kilpailevan hankkeen kustannuslaskelmista oletuksella että hinta puolet halvempi ja teho 1600 MW, joskin tätä projektia vähän rasittavat rakennusaikaiset korot. Näitä kahta tietoa vertaamalla laskin, että Fennovoiman sähkön omakustannushinnan on oltava vähintään 100 € megawattitunnilta. Näillä nurkilla sen pitäisi liikkua, sillä onhan Britanniaan kaavaillulle ydinvoimalalle luvattu 110 euron syöttötariffi. Varovaisesti olen kuitenkin sanonut, että hinnan on oltava vähintään 80 euroa/MWh

Tällä perusteella olen pitänyt silkkana hulluutena, että kunnat menevät osakkaiksi Fennovoimaan ja sitoutuvat ostamaan osuutensa sähköstä omakustannushintaan. Jos haluaa halpaa sähköä, voi tehdä futuurikauppoja pörssissä. Kymmenen vuoden päästä toimitettavaa sähköä voi nyt ostaa alle 40 euron hinnalla.

Nyt olemme kuitenkin kuulleet, että Rosatom takaa muille osakkaille osakkuussähkön 50 euron hintaan seuraavaksi kymmeneksi vuodeksi. Tämä tekee kuntien osallistumisewsta järkevämpää – ainakin siis ne ensimmäiset kymmenen vuotta – mutta samalla se merkitsee, että Rosatomin rooli tässä hankkeessa on olennaisesti kerrottua suurempi.

Rosatom haluaa myyntinäyttelyn Suomeen ja maksaa tästä ilmeisesti aika paljon. Ilmaisia lounaita ei kuitenkaan ole.

Eduskunnan olisi hyvä tietää, mitä kaikkea tässä yhteydessä on oikein sovittu. Pitäisi osata myös arvioida, kuinka vankalla pohjalla tuollaiset sopimukset ovat ulkopolitiikan myllerrysten keskellä.